D Prinzässin het ihm gwunke. Ganz süferli het är mit dr Muus ds Benni-Figürli dür z Labyrinth zoge. Das isch kompliziert gsy, aber dr Benni isch schlau u het bald emal dr Boge dusse gha. Äntlech isch är byr Prinzässin äne gsy. Die het ihm d Hand gä und vor Fröid gstrahlet. «Ich bin Prinzessin Christeline. Hallo Benni, bitte rette mich!» isch uf em Bildschirm gschribe worde. U jitz isch obe rächts uf em Bildschirm e Uhr erschine. Dr Sekundezeiger isch rückwärts gloffe. «Ihr habt eine  Minute, um aus dem Labyrinth zu fliehen. Gelingt es Euch nicht, wird die Prinzessin gelöscht!»